Document ID: 32011R0088

KOMMISSIONENS FORORDNING (EU) Nr. 88/2011
af 2. februar 2011
om gennemførelse af Europa-Parlamentets og Rådets forordning (EF) nr. 452/2008 om udarbejdelse og udvikling af statistikker over uddannelse og livslang læring, for så vidt angår statistikker over uddannelses- og erhvervsuddannelsessystemer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 452/2008 af 23. april 2008 om udarbejdelse og udvikling af statistikker over uddannelse og livslang læring (1), særlig artikel 6, stk. 1, og
ud fra følgende betragtninger:
(1)
Ved forordning (EF) nr. 452/2008 er der fastlagt fælles retningslinjer for systematisk udarbejdelse af EF-statistikker på området uddannelse og livslang læring inden for tre specifikke områder, som skal gennemføres ved hjælp af statistiske aktioner.
(2)
Det er nødvendigt at vedtage foranstaltninger til gennemførelse af individuelle statistiske aktioner med henblik på udarbejdelse af statistikker over uddannelses- og erhvervsuddannelsessystemer, som er omfattet af område 1 i forordning (EF) nr. 452/2008.
(3)
Ved udarbejdelsen og formidlingen af europæiske statistikker inden for uddannelses- og erhvervsuddannelsessystemer bør medlemsstaternes og EU's statistiske myndigheder overholde de principper, der er fastsat i adfærdskodeksen for europæiske statistikker, som blev godkendt ved Kommissionens henstilling af 25. maj 2005 om medlemsstaternes og Fællesskabets statistikmyndigheders uafhængighed, integritet og ansvarlighed (2).
(4)
Ved gennemførelsen af foranstaltninger til udarbejdelse af statistikker over uddannelses- og erhvervsuddannelsessystemer bør der tages hensyn til de eventuelle byrder for uddannelsesinstitutioner og enkeltpersoner og til den seneste aftale mellem UNESCO's statistiske kontor (UIS), Organisationen for Økonomisk Samarbejde og Udvikling (OECD) og Kommissionen (Eurostat) vedrørende begreber, definitioner, databehandling, hyppighed og frister for fremsendelse af resultater. Dette omfatter dataindberetningsformatet for uddannelsessystemer som angivet i den seneste udgave af de detaljerede retningslinjer for UNESCO/OECD/Eurostat-dataindsamling.
(5)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
Formål
Ved denne forordning fastlægges der regler for gennemførelsen af forordning (EF) nr. 452/2008 for så vidt angår indsamling, fremsendelse og bearbejdning af statistiske data inden for område 1 om uddannelses- og erhvervsuddannelsessystemer.
Artikel 2
Emner, der er omfattet, og deres kendetegn
Udvælgelsen og definitionen af de emner, der er omfattet af område 1 om uddannelses- og erhvervsuddannelsessystemer, samt en detaljeret liste over deres kendetegn og opdelinger fastsættes som anført i bilag I.
Artikel 3
Referenceperioder og fremsendelse af resultater
1. Data om tilmeldte studerende, nytilmeldte studerende, personale, fremmedsprog, der studeres, og størrelsen af klasserne vedrører skoleåret/det akademiske år som fastsat nationalt (år t). Årlige data om tilmeldte studerende, nytilmeldte studerende, personale, indlærte fremmedsprog og størrelsen af klasserne fremsendes til Kommissionen (Eurostat) en gang om året senest den 30. september i år t+2. Den første dataindberetning åi september 2012 vedrører skoleåret/det akademiske år 2010-2011 som fastsat nationalt.
2. Dimittender/eksamener vedrører skoleåret/det akademiske år som fastsat nationalt (år t) eller kalenderåret (år t+1). Årlige data om dimittender/eksamener fremsendes til Kommissionen (Eurostat) en gang om året senest den 30. november i år t+2. Den første dataindberetning i november 2012 vedrører skoleåret/det akademiske år 2010-2011 som fastsat nationalt eller kalenderåret 2011.
3. Data om uddannelsesudgifter vedrører medlemsstatens regnskabsår som fastsat nationalt (år t). Årlige data om uddannelsesudgifter fremsendes til Kommissionen (Eurostat) en gang om året senest den 30. november i år t+2. Den første dataindberetning i november 2012 vedrører regnskabsåret 2010.
Artikel 4
Datakvalitetskrav og kvalitetsrapporteringsramme
1. Datakvalitetskrav og kvalitetsrapporteringsramme vedrørende uddannelses- og erhvervsuddannelsessystemer fastsættes som anført i bilag II.
2. Medlemsstaterne indsender hvert år en kvalitetsrapport til Kommissionen (Eurostat) i overensstemmelse med kravene i bilag II. Den første rapport vedrører dataindsamlingsåret 2012. Kvalitetsrapporten vedrørende referenceperioderne i artikel 3 indsendes til Kommissionen senest den 31. januar i år t+3. Den første kvalitetsrapport vedrørende 2012-dataindsamlingen indsendes undtagelsesvist senest den 31. marts i år t+3.
3. Medlemsstaterne tilvejebringer de nødvendige data ved at kombinere forskellige kilder som f.eks. stikprøveundersøgelser, administrative datakilder og andre datakilder.
4. Medlemsstaterne oplyser Kommissionen (Eurostat) om metoder og kvaliteten af data fra andre anvendte kilder end stikprøveundersøgelser og administrative datakilder, jf. stk. 3.
Artikel 5
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. januar 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. februar 2011.

Labels: 10
12
9
19